Document ID: 32013R0437

KOMISIJOS ĮGYVENDINIMO REGLAMENTAS (ES) Nr. 437/2013
2013 m. gegužės 8 d.
kuriuo dėl Meksikos įrašo trečiųjų šalių, teritorijų, zonų arba skyrių, iš kurių leidžiama į Sąjungą importuoti ar per ją vežti tranzitu tam tikras prekes, sąraše iš dalies keičiamas Reglamentas (EB) Nr. 798/2008
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 dalies pirmą pastraipą ir 8 straipsnio 4 dalį,
kadangi:
(1)
2008 m. rugpjūčio 8 d. Komisijos reglamente (EB) Nr. 798/2008, kuriuo nustatomas trečiųjų šalių, teritorijų, zonų ar skyrių, iš kurių galima importuoti į Bendriją ir vežti tranzitu per Bendriją naminius paukščius ir naminių paukščių produktus, sąrašas ir veterinarijos sertifikatų reikalavimai (2), nustatyta, kad prekės, kurioms taikomas tas reglamentas, į Sąjungą gali būti importuojamos arba per ją vežamos tranzitu tik iš trečiųjų šalių, teritorijų, zonų ar skyrių, kurie yra išvardyti to reglamento I priedo 1 dalies lentelės 1 ir 3 skiltyse;
(2)
Reglamentu (EB) Nr. 798/2008 taip pat nustatyti reikalavimai, pagal kuriuos trečioji šalis, teritorija, zona ar skyrius gali būti laikomi neužkrėsti labai patogenišku paukščių gripu (LPPG), ir atitinkamo veterinarinio sertifikavimo reikalavimai, taikytini į Sąjungą importuoti skirtoms prekėms;
(3)
Meksika yra įtraukta į Reglamento (EB) Nr. 798/2008 I priedo 1 dalies lentelę kaip trečioji šalis, iš kurios į Sąjungą galima importuoti nurodytais patogenais neužkrėstus kiaušinius ir kiaušinių produktus, jei kartu pateikiamas I priedo 1 dalies lentelės 4 skiltyje nurodytas reikiamas sertifikatas;
(4)
kalbant apie kiaušinių produktus, Reglamento (EB) Nr. 798/2008 I priedo 1 dalies lentelės 4 skiltyje nurodytame sertifikate turi būti pateiktas gyvūnų sveikatos patvirtinimas, kad šie produktai gauti iš įmonės, kuri neužkrėsta LPPG. Be to, tuo patvirtinimu užtikrinama, kad bent paskutines 30 dienų 10 km spinduliu aplink tą įmonę nebuvo LPPG protrūkio ir kad kiaušinių produktai apdoroti pagal vieną iš tame sertifikate nustatytų būdų;
(5)
2012 m. Meksikos Chalisko valstijoje, kurioje yra daug naminių paukščių ūkių, patvirtinti keli H7N3 potipio LPPG protrūkiai. Meksika įgyvendino likvidavimo strategiją ir skubiai paskiepijo nuo paukščių gripo, siekdama suvaldyti protrūkius;
(6)
paskutinis LPPG epidemijos protrūkis patvirtintas 2012 m. rugsėjo pabaigoje, ir 2012 m. gruodžio mėn. Meksika paskelbė, kad protrūkiai suvaldyti;
(7)
2013 m. sausio 8 d. Meksika pranešė Komisijai apie du naminių paukščių H7N3 potipio LPPG protrūkius Agvaskaljenteso valstijoje. Liga taip pat išplito į Chalisko ir Gvanachuato valstijas;
(8)
gavus patvirtinimą dėl LPPG protrūkių Meksika nebegali būti laikoma tos ligos neapimta teritorija;
(9)
LPPG protrūkių kartojimasis kelia susirūpinimą dėl priemonių, įskaitant Meksikos vykdytus skiepus siekiant suvaldyti LPPG, veiksmingumo;
(10)
pagal vieną iš atitinkamame sertifikate, kaip nurodyta Reglamento (EB) Nr. 798/2008 I priedo 1 dalies lentelės 4 skiltyje, nurodytų būdų apdoroti importuojami kiaušinių produktai, kilę iš trečiųjų šalių, teritorijų, zonų arba skyrių, kurie užkrėsti LPPG, laikomi nekeliančiais reikšmingo viruso patekimo į Sąjungą pavojaus;
(11)
tačiau dėl greito LPPG ligos plitimo ir pavojaus, kad LPPG protrūkius kompetentinga Meksikos institucija gali nustatyti pavėluotai, kiaušinių produktų importas iš Meksikos į Sąjungą ar vežimas tranzitu per ją turėtų būti laikinai uždraustas, kol ta šalis suteiks pakankamas garantijas;
(12)
todėl Reglamentas (EB) Nr. 798/2008 turėtų būti atitinkamai iš dalies pakeistas;
(13)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 798/2008 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gegužės 8 d.

Labels: 17
8
3
6
18